text: Тази статия се нуждае от подобрение. Необходимо е: обновяване, пунктуация, обработка и донаписване. Ако желаете да помогнете на Уикипедия, използвайте опцията редактиране в горното меню над статията, за да нанесете нужните корекции. Тази статия или част от нея имат нуждата от подобрение чрез пренаписване на списъците с епизоди с помощта на нов систематичен Шаблон:Списък с епизоди. За повече информация моля погледнете документацията на шаблона. След пренаписването премахнете този шаблон от статията. Това е списъкът с епизоди на анимационния сериал „Шоуто на Шантавите рисунки“ с оригиналните дати на излъчване в САЩ и България. Епизодите, излъчени до сега в щатите са 26, в България са стигнали до номер 14, като 13-ти не е излъчван. Сериалът се излъчва по нашата версия на канала Cartoon Network всеки четвъртък от 19:30. Дафи гледа реклама за шоу "Дружки" и с Бъгс отиват да участват за награда - круиз. Бъгс, виждайки как губят заради Дафи, разбработва стратегия и тя проработва. Точно на последния въпрос, от когото се определя шампиона, патокът не се справя (заради любимата фраза на Бънни) и те губят. Накрая Бъгс е сърдит на Дафи, а патока му се реваншира, като се опитва да е истински приятел и го завежда на круиза, който загубиха. Всичко завършва катастрофално, защото Дафи не се справя като приятел. 2 Само членове на клуба "Аз съм марсианец" - Марвин Марсианеца 10 май 2011 г. 12 януари 2012 г. Дафи успява да се промъкне в специалния клуб на страната, използвайки номера на един друг член. Той носи Бъгс като негов гост. Бънни среща Лола и двамата излизат на среща. Неочаквано Бъгс се озовава въвлечен в неизбежни досадни отношения, тъй като той установява, че тя е голяма досада. Бъгс се опитва са сложи край на връзката си по най-различни начини, но не успява. Скоро Бъгс се озовава сгоден за Лола, но в деня на сватбата тя най-накрая прекратява връзката, обявявайки, че тя е влюбена в Пепе (Сватбеният агент). Дафи се опитва да развесели Бъгс чрез пазаруване, за сметка на члена от клуба, за когото се представя патока. Но накрая се оказва, че този мистериозен номер принадлежи на бащата на Лола. 3 Затвора "Пак изтрещях" - Йосемити Сам 17 май 2011 г. 19 януари 2012 г. Бъгс и Дафи са на ексурзия до Големият Каньон. Патока разглежда магазина, иска една кола в кенче, но си е забравил парите. Бъгс плаща вместо него и Дафи си изпива колата. Но той хвърля кенчето в каньона и го арестуват, заедно с приятеля му. На Бъгс му харесва в затвора, а Дък се чуди как ще оживее. Една година по-късно те излизат, Дафи хвърля кенче на улицата и пак го арестуват. 4 Плановете на Йосемити Сам "Кокошката" - Хенри Уолк & Фогхорн Легхорн ft. Барнярд Доуг 24 май 2011 г. 26 януари 2012 г. Йосемити се опитва да направи така, че да харчи ток, без да плаща за него. Измислената му инсталация работи със слънчева енергия и той се подиграва на Бънни и Дафи. Изведнъж се появява буря и Йосемити остава тотално без ток, за това той малко по малко моли съседите (Дък и Бъгс) за "дребни услуги", като банята, телевизора, кухнята... Накрая той решава да остане у комшиите за постоянно, но за Дафи този живот е ужасен. Сякаш слънцето няма отново да изгрее никога. Дафи се кара на Йосемити и той си тръгва в дъжда. Бъгс обаче го поканва да влезе и Йосемити му благодари. Изведнъж изгрява дългоочакваното слънце и Йосемити наругава съседите и си тръгва. Слънцето обаче отново отстъпва мястото си на мнoгoдневната буря. 5 Талантливо чудовище 31 май 2011 г. 2 февруари 2012 г. Дафи се опитва да помогне на Госъмър да не бъде толкова мразен в училището си. Гос решава да участва в училищната пиеса и Дък му помага. В същото време Бъгс се прочува само казвайки "Харесва ми". Накрая Госъмър решава да пее и Дафи го разубеждава, че ще е като момиче, но Гос не отстъпва. Бъгс се появява на концерта, слуша изпълнението и казва "Харесва ми". Така всички започват да харесват Талантливото чудовище. 6 Лъжец "Мъжага и половина" - Фогхорн Легхорн 7 юни 2011 г. 9 февруари 2012 г. Класа на Дафи се събира след много години, но той не иска да отиде. Бъгс го насърчава и му помага да се промени. После осъзнава, че не бива да променя патока - нека си остане лъжец. Лъже всички на срещата. Бъгс си е поставил задачата да записва лъжите му, но това е невъзможно. Дали патока ще си остане Дафи Дънера за цял живот?? 7 Каса Де Калма "Крадеца на сирене" - Спиди Гонзалес 14 юни 2011 г. 1 март 2012 г. Бъгс и Дафи са на почивка, където срещат хубава актриса. Те се карат и бият за нея, но Бъгс винаги печели. Накрая Даф стои в подмладяващите бани твърде дълго и се превръща в бебе, което Бънни оставя на чичото на патока. 8 Пучи- тазманийският дявол "Роботска любов" - Патока Дафи 21 юни 2011 г. 16 февруари 2012 г. 9 Историята с Фогхорн Летхорн 28 юни 2011 г. 23 февруари 2012 г. 10 Историята с Айфеловата кула и благотворителния търг 5 юли 2011 г. 8 март 2012 г. 11 Изобретатели "Влюбени сме" - Бъгс Бъни & Лола 12 юли 2011 г. 15 март 2012 г. 12 Двойна среща "Бъди мил"- Катериците Мак и Тош ft. Марвин Марсианеца 19 юли 2011 г. 22 март 2012 г. 13 Да спечелиш на боулинг или да не спечелиш на боулинг


source: fineweb

text: Microsoft Exchange Server Exchange е сървърна имейл програма на Microsoft, с която се създава, организира и управлява електронна поща. Тя може да се използва за многообразни задачи в инфраструктури с продукти на Microsoft и е подходяща за всякаква големина на мрежи. Примерно може да се изгради и поддържа интранет, да се управлява и филтрира електронна поща, да се създават времеви планове, да се водят дискусии и т.н.


text: От много време съм фен на Adobe и откакто създадоха AIR все ми се иска да направя някакво приложение, използвайки тази технология. Отначало си мислех за някое desktop приложение, но откакто AIR вече върви и на мобилни телефони (а от известно време и аз вече имам такъв, който да поддържа AIR) си мисля и за мобилно приложение. Още преди около седмица от Adobe официално обявиха, че прекъсват разработката на Flash Player за мобилни устройства. Закъснението в споделянето на тази новина от моя страна идва от факта, че предпочетох да изчакам всички официални и неофициални изявления от говорителите на Adobe по въпросите с Flash Player, от служители, които са пряко свързани с разработването и разпространяването на технологията, както и от web developer-и, които с това си изкарват хляба. Изчаках за разлика от много други, които започнаха с разпространяването на новината дори още преди да бъде официално потвърдена от Flash Player Team-а на Adobe. Значителна разлика обаче така и нямаше. Дори и след официалното изявление останах със смесени чувства по въпроса.


text: Разположен в Национален Парк Читуан, Hotel River Side е перфектно място да почувствате духа на Национален Парк Читиуан и околностите. Вълнуващият център на града е само на 0.3 Km оттук. С удобното си местоположение хотелът предлага лесен достъп до всички градски забележителности, които задължително трябва да се видят. Съоръженията и услугите предлагани в Hotel River Side гарантират Вашия приятен престой. Гостите на хотела могат да ползват съоръжения като конферентна зала, Wi-Fi връзка в общите части, екскурзии, зала за пушачи, паркиране на автомобили. Всички стаи се отличават с грижливо замислени удобства, което гарантира неповторимо усещане за комфорт. Възможностите за отдих, които хотелът предлага са градина, които също предоставят бягство от ежедневието и предразполагат за пълна почивка. Каквато и да е причината за Вашето посещение в Национален Парк Читиуан, Hotel River Side е идеалното място за една вълнуваща почивка далеч от всичко.


text: В предишния брой на „Капитал“ представихме особеностите на особения залог, кой може да бъде кредитор, какво имущество се залага, къде се вписват договорите за учредяване. Много особености и рискове за залогодателя се крият и в процедурите по принудителна продажба на заложеното имущество. Неизпълнението на обезпеченото задължение или просрочието в изплащането на периодични вноски дава право на кредитора да продаде заложеното имущество по определен ред в Закона за особените залози (ЗОЗ). Кога се пристъпва към изпълнение Това е първата и задължителна фаза при изпълнение върху заложеното имущество. Кредиторът заявява за вписване в Централния регистър за особените залози (ЦРОЗ), че пристъпва към изпълнение, и едновременно с това уведомява залогодателя, че започва изпълнението. С извършването на тези действия заложеното имущество преминава в разпореждане на заложния кредитор, а залогодателят вече няма никаква власт върху заложените активи. Той не може повече да ги продава, да ги ипотекира или да ги залага повторно. Дори залогодателят да стори това, съответната продажба ще бъде нищожна спрямо заложния кредитор. Той ще може да продаде заложеното имущество и да го изземе от вашия купувач независимо от волята му. Последният, логично, ще започне съдебно преследване срещу вас. Вписването на пристъпване към изпълнение дава право на заложния кредитор да получи заложеното имущество, да го запази, поддържа и застрахова, да вземе мерки за получаване на доходите от него, както и да увеличи продажната му цена или да намали разходите по продажбата. Последните две действия обаче са в значителна степен противоречиви. На практика заложният кредитор най-често е получил като обезпечение залог на стойност поне 20% повече от дълга. Затова неговият интерес е да продаде максимално бързо заложените активи, т.е. да намали разходите по продажбата, а не да търси максимална цена. Общото задължение на заложния кредитор да прояви грижата на добър търговец е слаба гаранция за интереса на залогодателя. Затова трябва да се има предвид, че най-вероятно продажбата ще се извърши по значително занижена цена, от което залогодателят ще загуби. При всички тези случаи залогодателят е длъжен да окаже необходимото съдействие за изпълнение върху заложеното имущество или за запазването му. В противен случай заложният кредитор въз основа на извлечение от регистъра на ЦРОЗ за вписано обезпечение и за започване на изпълнението може да поиска от държавен или частен съдебен изпълнител предаването на заложеното имущество. Може ли залогодателят да оспори изпълнението Бързият отговор е да. На практика обаче това се осъществява чрез специални съдебни искове, в които залогодателят трябва да докаже, че не дължи или че заложният кредитор няма право на залог. Както може да се предположи, образно казано, това значи да доказвате, че не сте камила, което е доста трудно при наличието на цяла поредица от документи по вписване на особения залог в ЦРОЗ, стабилизирани с нотариални заверки и достоверни дати. Как се извършва продажба на заложено имущество Заложният кредитор продава от свое име и за сметка на залогодателя заложеното имущество. Единственото ограничение за него е да не върши продажбата, преди да сa изтекли две седмици от вписването в регистъра на пристъпване към изпълнение. Тоест, ако не са предприети трудните оспорвания, то кредиторът продава сам, без участието на съдебен изпълнител и публични обяви за продажбата. И забележете - дори без да е длъжен да организира каквито и да било търгове или други състезателни процедури, чрез които да се търси максимална или поне достатъчно висока цена. Рискът по отношение на цената е още по-голям поради порочната практика на ЦРОЗ за достъп до регистъра. Писмените сведения ЦРОЗ дава в едномесечен срок от запитването, а устни практически не дава. Това означава, че дори и да има купувачи, които се интересуват в ЦРОЗ за предстоящи продажби, в най-добрия случай те ще научат за продажбата на заложеното имущество поне две седмици след като кредиторът вече е имал право да го продаде. Затова, ако попаднете в такава ситуация, следва още като получите уведомлението за пристъпване към изпълнение, да започнете да търсите и уведомявате максимален брой потенциални купувачи на заложеното имущество. Както се вижда, изпълнението/продажбата по особен залог е доста мощен и бърз инструмент в ръцете на кредитора. Тя има предимство дори пред откриване на производство по несъстоятелност на длъжника. Затова започнато изпълнение по особения залог не се спира и несъстоятелността не може да се използва за забавяне на продажбата. Продажба на търговско предприятие Банките често изискват особен залог върху цялото търговско предприятие на залогодателя. Под търговско предприятие в правото се разбира цялата съвкупност от имуществени права, задължения и фактически отношения на правния субект, бил той едноличен търговец или търговско дружество, кооперация и т.н. Тази правна същност на търговското предприятие води до интересни особености при изпълнението върху него. Първо, заложният кредитор има право да избере дали да изпълни върху цялото предприятие като съвкупност от права и задължения или само върху отделни елементи на предприятието. Тоест, дори и да сте заложили цяло предприятие, не може да разчитате, че при изпълнение върху него ще се освободите и от задълженията, включени в предприятието. Кредиторът спокойно може да ги остави да тежат върху вас, като изпълни само върху избраните от него най-ценни елементи - например терени, сгради, технологични линии и други. В това отношение малко успокоение е задължението на кредитора да продаде първо онези елементи от предприятието, чиято продажба би затруднила в най-малка степен дейността му. |След продажба на залога Самата продажба окончателно и безвъзвратно ще ви лиши от права върху заложеното имущество, независимо че има някои особености след продажбата. Заложният кредитор трябва да посочи депозитар. Той трябва да покани и другите ваши кредитори със заложни права върху същото имущество, да открие сметка в банка, по която да се преведат сумите, получени при продажбата. Те се разпределят между всички кредитори, след като се изготви окончателен списък за тях и изтекат някои срокове. Ако разпределението не се обжалва или бъде потвърдено от съда, депозитарът предава суми от продажбата на кредиторите. Ако остане някаква сума, депозитарът я предава на залогодателя, при условие че той представи декларация за липса на задължения към държавата. Ролята на управителя Дори и да не бъде назначен нов управител, досегашният управител трябва да спазва редица задължения. В България собственикът или мажоритарният съдружник много често е и управител. Той е длъжен да оказва необходимото съдействие на кредитора. Управителят не може: - да продава и обременява с тежести предприятието - да подписва записи на заповед, менителници и чекове - да взема заеми и да води процеси. Собственикът залогодател може да упражнява изключителните си правомощия само със съгласието на заложния кредитор. Неизпълнението на тези задължения и ограничения има тежки последствия. Може да се стигне до неограничена лична имуществена отговорност, а в някои случаи и до нищожност на сключените сделки.


text: Това с плетеното нещо не го разбрах.Аз имам плетено на фидера и изобщо не е твърдо. Не препоръчвам да ловите с такова.Линиите които си дал или по-скоро копирал,са стандартни,монтажа за фиксирания ваглер е малко по-различен от най-използвания,явно като е ползван на състезание е съобразен с някакви ситуации.Измерването на дълбочината става бавно,с помощта на сонда,най-удачна е на стонфо-лайт варианта.Може и със закрепена една съчма SSG,на куката.Замятате на дистанцията на която мислете да ловите,,хвърляте малко след нея,за да можете с два-три оборота на макарата да вкарате кордата под вода и да изпънете линията,с маркер бележите влакното над макарата,и започвате меренето,след като установите дълбочината,без да сваляте сондата,премервате дълбочината малко по-навътре,за да се ориентирате каква е дълбочината,дали има ръбове,дупка и ....,същата процедура я извършвате и пред точката която ще захранвате,ако намерите ръб или ямичка може да се ориентирате към това място за подхранване.Доста сложно изглежда,отнема 10 мин.но може да ви донесе голям успех при риболов.Изобщо правилното премерване на дълбочината гарантира и по-нататъшните ви успехи.Захранването се извършва с прашка,топките които ще изстрелвате трябва да са с еднаква големина,разпъвайте ластика с еднаква сила да вкарвате топките във възможно една точка.Ползвайте маркови катапулти,на Дренан,Стонфо,Колмик,Вега,изпускам някоя фирма,ама и тези ще ви свършат работа.На Дренан катапултите са с различна далекобойност и са най-доброто което съм използвал.Навивайте само изпитани потъващи влакна,ползвайте и спрей за потъващо влакно на Сенсас,ако не ви се дават 15лв,разредете веро в пулвелизатор на 10 замятания пръскайте влакното на шпулата.Мачовите влакна са с по-малка разтегливост за да подсичате по-добре при голяма дистанция.Ще гледам скоро да кача и снимки на най-използваните аксесоари при този риболоявче повечето неща ми са в бойна готовност в колата.Макарите за този вид риболов трябва да са с предавателно число не по-малко от 5 към едно,а моделите не по-малки от 2500 за Шимано или 30 за останалите марки.Избирайте дебелината на влакното според дистанцията и ваглерите с които ще ловите.С мача с тънко влакно може да се преборвате с доста едри екземпляри.Има още много да пиша ама ще отскоча за стръв,че утре смятам да си хвана някоя рибка.При нещо неясно си знаете-въпросче. _________________ Винаги прощавайте на враговете си-за тях няма нищо по-дразнещо от това.....


text: 2-XL 2-XL е играчка робот създадена през 1978 с образователа цел. Създадена е от д-р. Michael J. Freeman, който е вярвал, че играчките трябва да бъдат едновременно забавни и електронни. 2-XL е интерактивен робот, който изсвирва различни записи от аудио касета в зависимост от действията на потребителя. Играчката е продавана в два различни периода. Първата версия през 1978 година е създадена от Mego Corporation и използва 8-пистови касети. По-късно купена от Tiger Electronics през 1992, които пускат версия използваща компакт-касета. Съдържание Версията на Mego Corporation[редактиране | edit source] Описание[редактиране | edit source] Оригиналният 2-XL (виж снимката в дясно) е направен от твърда пластмаса, кафява и бяла отпред. Играчката има две жълти лампички за очи, които мигат в различен момент от възпроизвеждането на записите и четири червени бутона: - "Question" (Въпрос) - "A or Yes Or True" (A или Да или Вярно) - "B or More Info" (B или Още Информация) - "C or No or False" (C или Не или Грешно) Има и един бутон за включване и регулиране на звука в долната дясна част на робота. Най-отдолу е големият слот, в който се поставят 8-пистовите касети. Всъщтност играчката е обикновен касетофон за 8-пистови касети, като бутоните се използват за смяна на пистите. Захранва се от стандартен 9-волтов AC адаптер с 3.5 mm мини жак. Развитие[редактиране | edit source] Майкъл Фриймън е имал затруднения да убеди компаниите за печалбите, които неговата играчка може да привлече. Много компании отхвърляли идеята, казвайки, че би била прекалено скъпа и непрактична за инвестиции, имайки предвид, че децата не са толкова заинтересовани от образователни играчки. Накрая корпорация Мего (Mego Corporation) решили, че играчката пасва добре на тяхната компания. Те били производители на играчки екшън герой от популярни телевизионни шоу програми. Много от тях с научно-фантастична насоченост. Фрийман е бил замесен във всички фази от създаването на робота. Включително и в работата на вътрешния механизъм. 2-XL версията на Mego е била произвеждана четири години, 1978-1981. Накрая 2-XL била една от най-иновативните и успешни играчки за времето си. Характера и вида са били доста изменени през 1980: - Лампичките на очите са станали червени - Колкото по-силен е звука, толкова по ярко са мигали - Високоговорителят в задната част на тялото бил сменен от шестоъгълна, в по-традиционна кръгла форма - Пластмасата била заменена с по лъскава Всичко на всичко са били направени около 50 програми/касетки за Mego 2-XL. Бил е много популярен в първите си години, но постепенно отшумял напълно след десетилетие. Роботът често се появявал по сайтове с търгове и магазини за употребявани играчки. Някой от касетите били трудни за намирани, поради намалената популярност на робота в последната си година на пазара. Програми[редактиране | edit source] 8-пистовите касетки за робота са записани с нюйоркски акцент, озвучени от самия създател Michael J. Freeman, който говори така все едно слушателят е заедно с него в този момент. Той задава въпроси, с няколко възможности за отговора, базирани на темата на касетата. Слушателят отговаря на въпросите, натискайки съответния бутон. С даването на верен отговор робота поздравява за демонстрираното знание, а при подаването на грешен отговор обяснява кой е бил верният отговор. Между въпросите понякога се разказва история, свързана с тях. В други случай роботът казва някоя смешка на която си се смее сам с "луд" смях. Първоначално програмите били доста елементарни, със само една основна тема. Всяка писта на касетата имала една и съща продължителност, различавайки се само в казването на потребителя дали е отговорил вярно или грешно. По-късно, Freeman започнал да се възползва от предимствата на всички писти в касетата, за да постигне до три различни програми в една касета. Във всяка от касета има няколко стандартни записа. Първият е с жужащите и пилкащи звукови ефекти на 2-XL, все едно потребителя е пуснал наистина голям робот (между другото той често споменава за големината си оразмерявайки се като много висок или пък един фут). Всеки път при включване 2-XL се представя по един и същ начин - "Благодаря ви, че ме включихте. Аз съм 2-XL..." . Гласът не звучи като на робот, а си е точно гласа на Майкъл, но с леко забавено темпо и звучащ изискано. В много случай се налага потребителят да натиска бутона за въпрос, където се превключва на първата писта от касетата. Там върви записа на основата на разговора. На места там има записани музика или отново пилкане и жужене, които създават ефект на зареждане на данни и едновременно спомагат за правилното напасване на програмата. По-късно към края на касетата 2-XL, предупреждава, че е започнал да се изморява и е време да се приключва темата с един последен въпрос. Той винаги е приятелски настроен и подхожда много хуманно, все едно е новия приятел, който е дошъл за да помогне на потребителя си да научи някой неща по възможно най-приятния начин. Неговият хумор е глуповат, колкото и неговата остроумност. И все пак хумора му става все по творчески с излизането на нови касети. Често казва -"Моля, изключи ме, сега" и често свързва причината, че трябва някак си да влезе в темата на касетата. 2-XL идва с една касета, наречена "Всеобща Информация" (General Information), която включва теми от различни области като спорт, кино и поп култура. Всяка от различните програми се продава отделно на касети и повечето идват с книжка с допълнителни занимания, които могат да се правят самостоятелно или заедно с 2-XL. Някой касети идват с пластинка, която пасва отпред на бутоните, заменяйки наименованията им, за да съответстват за нужните за темата в касетата. Не всички касети са образувателни, някой просто разказват истории, които потребителя слуша, за да може да отговори на няколко въпроса после. Не всички касети също са фокусирани около 2-XL. Понякога се включват и други гласове, в зависимост от акцента на темата в касетата. Има и касети, които са поредица. Версията на Тайгър Електроникс (Tiger Electronics version)[редактиране | edit source] През 1992, Тайгър Електроникс преиздават 2-XL. Вместо 8-пистови касети, новата версия използва компакт-касети, които позволяват два пъти по дълга продължителност от 8-пистовите и по-добро качество на звука. Фрийман отново е гласа на играчката. В допълнение на мигащите очи, робота вече има и кръгче за уста, което също мига, когато говори. Вече има и възможност да работи на батерии и има добавен жак за слушалки. Вместо бутоните да превключват различните писти, както в старта версия, новите касети са записани на десния или левия канал, използвайки двете страни на касетата. Както в предишната версия, потребителят може да пуска и други касети (например музика) с 2-XL. Възможно е също да се просвирват отзад напред, според зависимост от натиснатия бутон. Новоиздадените касети се разпространяват с комикс и анимационни герои: Спайдър-Мен, Стар Трек: Следващото поколение, Mighty Morphin Power Rangers, Х-Мен и Батман. 2-XL игрите позволяват на потребителя да се впуска в приключения с различни супер герои, решавайки съдбата им, чрез натискането на различните бутони. Втората версия е била на пазара от 1992 до 1994, и общо са пуснати около 45 касети. За последно е продавана през 1995 с касета Пауър Рейнджърс. Била е една от най популярните играчки за времето си, и според годишен пазарен приход, продавана до 1995. Тази версия на 2-XL нашумява дори повече, защото е била използвана за детско телевизионно шоу, което тогава се е казвало "Предизвикай Ума Си" (Английски: Pick Your Brain). Три метров дубликат на 2-XL от Тайгър Електроникс е бил използван за да задава въпроси и предоставя допълнителна информация към обсъжданата тема. Фрийман е отказал да запише гласа. Шоуто е било водено от Марк Съмърс, а гласа на 2-XL на това шоу е бил на Грег Берк. Това шоу е имало голям успех през първата си година, но е приключил и с прекратяването на производството на 2-XL. Три-Лекс (Tri-Lex)[редактиране | edit source] Една от последните пуснати касети за версията от Мего Корпорейшън на 2-XL е "Три-Лекс" (Tri-Lex). Това е цялостна настолна игра проектирана специално да се играе от 2-XL. Касетката идва с приставка, която пасва върху предната част на самият 2-XL. Върху приставката точно над касетата се образува форма на обърната пирамида, състояща се от 4 квадратчета в горната си част до 1 в долната и всеки ред оцветен в различни цветове (син, жълт, зелен и светло кафяв), и 4 слота, през които се могат да се пускат пулове (които 2-XL нарича "чипове" - "checkers") към пирамидата. Слотовете съвпадат с четирите бутона на 2-XL с цел, когато се пусне пул да се натисне и съответния бутон на роботчето. Целта на играта е да се постигне линия, или триъгълник от 3 пула от цвета на играча. Играта и замисъла на касетата е интересен, защото наподобява симулация на искуствен интелект. Използват се няколко "записа": има допълнителни 4 слота от "предните", които не натискат бутоните при поставяне на пул. 2-XL може да поиска от играча -"направи ход в преден слот" ("make a move in the front"), по този начин записа (пистите на касетата) няма да се смени. 2-XL също може да поиска от играча в определен момент от играта да "запомни кодова дума" (remember a codeword) и да я да я повтори пак по-късно. Често играта може да свърши преди касетата, тогава 2-XL ще помоли играча -"моля, намли звука ми до нула" (please turn my volume down to zero), след което играча трябва да изчака докато останалата част от записите за текущата игра се извъртят докато се чуе "щтракането" от смяната на пистите в касетата. (Три-Лекс е единствената касета, на която не 2-XL не казва в началото -"благодаря, че ме включихте" (thank you for turning me on), защото се предполага, че играча може да изиграе няколко игри последователно). И все пак на касетата има записани 4 игри, преди тя да се превърти в началото. Играта сама по себе си е лесна, играейки я правилно се завърва винаги с победа за играча, който я е започнал. Програмата е с по ценни образователни качества, от колкото претендира да бъде оригинална настолна игра. Подобни играчки[редактиране | edit source] Кейси, роботът за деца (Kasey the Kinderbot)[редактиране | edit source] |ВНИМАНИЕ: Тази статия се нуждае от частичен или цялостен превод. Ако имате познания по използвания език, не се колебайте! Чуждият текст, който не е преведен до 2 седмици след поставянето на шаблона, ще бъде изтрит. Благодарим Ви, че помагате на Уикипедия!| Роботът Кейси was a toy conceived by Dr. Freeman and designed by Fisher-Price which was targeted at kids aged 3-7. Instead of tapes as with the previous versions, this toy used small cartridges that were not linear — the user was able to jump around to various sections at will. It was a fun educational toy with cartridges focusing on such subjects as Math, Science and languages. The cartridges were also color coded to let kids know which subject group it belonged to. The toy was first released in 2002 by Fisher-Price. It produced a total profit of over $70 million. Spin-off characters included Toby the Totbot, which focused specifically on teaching letters and numbers, and Fetch the Phonicsbot which was a dog-shaped robot holding a letter board, aimed at toddler-aged kids. Външни препратки[редактиране | edit source] - Светът на 2-XL - обширен източник за почти всичко, отнасящо се до 2-XL и неговия изобретател, др. Майкъл Дж. Фрийман - Неофициална 2-XL страница - 2-XL симулатор - онлайн симулатор с дузина от оригиналните касетки |Тази страница частично или изцяло представлява превод на страницата „2-XL“ в Уикипедия на английски. Оригиналният текст, както и този превод, са защитени от Лиценза „Криейтив Комънс - Признание - Споделяне на споделеното“, а за съдържание, създадено преди юни 2009 година — от Лиценза за свободна документация на ГНУ. Прегледайте историята на редакциите на оригиналната страница, както и на преводната страница, за да видите списъка на съавторите.|


text: Kings De Nathan Hotel е благоприятно място за почивка и отмора след напрегнат ден, добре разположен в ресторанти, пазаруване, нощен живот зона на град Хонконг. Този 3.5-звезден хотел е леснодостъпен, тъй като е само на 33.8 km от летището. Рай за почивка и релаксация - хотелът предлага пълна отмора само на няколко крачки от многобройните забележителности на града като например Храм Тин Хау, Кино Бродуей, Магазин Джейд. В Kings De Nathan Hotel отличното обслужване и достъпните съоръжения допринасят за Вашия незабравим престой. Най-важните съоръженията на хотела са Wi-Fi връзка в общите части, пералня, обмяна на валута, 24-часова рецепция, сейф. Гостите на хотела могат да изберат една от 72 стаи, в които се усеща атмосферата на спокойствие и хармония. Освен това в хотела можете да се възползвате от множество предложения за приятно прекарване на свободното време. Насладете се на несравнимото качество на услугите и престижното местоположение на Kings De Nathan Hotel.


text: При нарушение целостта на покривката на тялото, т. е. на кожата и на лигавиците под влияние на външно въздействие се получава рана. Последици при рана При рана може да се получи нарушение и на целостта и на подлежащите под кожата тъкани. Нарушението на епителната покривка е придружено с лимфо- и кръвотечения: то създава условия за проникване на микроорганизми в тялото (инфекция), а освен това причинява болка. Видове рана В зависимост от предмета, който е причинил раната, и от вида на раната се различават контузна рана, разкъсно-контузна рана, порезна рана, прободна рана, рана от ухапване, и огнестрелна рана.


text: Прочетете още свързани теми от Здраве и красота предизвикателство: Подмладяващите свойства на здравия сънЕдно от най-важните условия за здраве и добър външен вид е здравият сън. Той действа многостранно, редуцира ежедневния стрес, активира обновяването на клетките, подпомага имунитета. Така сънят ви подмладява и ви осигурява енергия. предизвикателство: 7 ползи от пиенето на водаЗа съжаление много от нас забравят да пият достатъчно вода на ден, други я заместват с напитки пълни с изкуствени оцветители, консерванти и калории, а някои пренебрегват жаждата, но това е много нездравословно, защото само чаша две повече на ден влияят добре на цялото тяло. заболявания: Затлъстяване в детска възрастЗатлъстяването представлява патологично състояние, което се дължи на увеличаване на мастната тъкан в тялото. Това състояние обикновено е в резултат на хипертрофия и хиперплазията на мастната тъкан. Увеличаването на мастната тъкан в първите години от живота е за сметка на увеличения брой мастни клетки. здравна информация: За хората с инсулт решаващи са първите часовеСпоред лекарите методите за лечение на инсулт в България са сравними със съответните в чужбина Клиенти, които купиха този продукт, избраха и...


text: Арома АРОМА е водещ европейски производител на козметика и парфюмерия с дългогодишни традиции. Нашите изделия се продават в 56 държави на петте континента. Уеб сайт: http://www.aroma-bg.com/ Драка Магазини за маркова парфюмерия и козметика на най-ниски цени. Уеб сайт: http://www.draka-bg.com/ Parfumi.biz Изберете измежду всички известни марки парфюми и козметика на перфектни цени. Уеб сайт: http://www.parfumi.biz/ Евтерпа Производство на парфюмерийни и козметични продукти. Уеб сайт: http://www.filibe.com/evterpa/ Рефан Производство на парфюмерия и козметика Рефан. Уеб сайт: http://www.refan.net/ Ален Мак Производител на пасти за зъби, парфюмерия и козметика. Уеб сайт: http://www.alenmak.bg/site/ Ина Трейдинг Фирма 'Ина Трейдинг' ООД е представител и дистрибутор на селективна парфюмерия и козметика на Българския пазар от 1992 година. Фирмата разполага с 2 магазина и собствена складова база. Уеб сайт: http://www.ina-trading.com/ Parfumi.net Разнообразие от парфюми. Уеб сайт: http://www.parfumi.net/ CONCORD Разнообразна парфюмерия, подаръци, сувенири, бижута с възможност за доставка до дома. Уеб сайт: http://www.concord.bg/ Oriflame Парфюмерия и козметика. Уеб сайт: http://www.oriflame.bg/index.jhtml Fragrance-shop Интернет магазин за дамска и мъжка парфюмерия. Уеб сайт: http://www.fragrance-shop.hit.bg/ Rozata.com Rozata.com има удоволствието да Ви представи уханието на козметичните и парфюмерийните продукти, произвеждани в България, които по качество, свойства и действие отговарят на най-новите световни тенденции и новости в козметичната индустрия. Уеб сайт: http://www.rozata.com/ Parfums-bg Интернет магазин за парфюми. Уеб сайт: http://parfums-bg.com/ Ivis-bg.com Парфюми, интернет магазин за парфюмерия Уеб сайт: http://www.ivis-bg.com _________________ Първо удоволствието и почивката,а после работата...ако остане време


text: Франсис Брадли Живот[редактиране | edit source] Брадли е роден в Клафам, Съри, Обединено кралство, в семейството на евангелски пастор. От 1870 г. преподава в Оксфорд. Умира и е погребан в Оксфорд. Докато е жив, Брадли е силно уважаван философ. След смъртта му обаче интересът като цяло към британския идеализъм спада. Философия[редактиране | edit source] Британският идеализъм се развива в рамките на неохегелианското движение. Съществуването на Абсолюта, неговото превъзходство спрямо всичко индивидуално и и възможността за неговото познание се приемат като основни принципи от британските идеалисти. Основен проблем на капиталния труд на Брадли „Явление и реалност” (1893) е природата на реалността и познанието за нея. Той заявява: „Съществува само една Реалност, и нейното битие се състои в опита. В това цяло всички явления стават едно, и в това ставане в едно те в различна степен губят своята природа на различност. Същността на Реалността лежи в единството и съответствието на съществуване и съдържание, и, от друга страна, явлението се състои в несъответствие между тези 2 аспекта”. Реалността се състои от опита; материята не може да съществува отделно от ума, затова трябва да се насочим именно към него в търсене на реалността. Азът не е този ум, доколкото той е ограничен. Реалното не влиза нито във външни, нито във вътрешни отношения, защото те ще нарушат неговата независимост. Нищо не може да бъде реално, освен цялото. Разбирайки какво е реалното, ние се оказваме в проблемна ситуация: ние не можем да познаем Абсолюта - нещо повече, дори той не може да познае себе си. Цялото съществуващо познание е отчасти неистинно. Брадли твърди: “На нас ще ни се каже, че да знаем истината е невъзможно, или пък е изцяло непрактично във всички случаи. Ние не може да имаме положително знание за първите принципи; и, ако ние бихме могли да го имаме, ние няма да можем да разберем дали в действителност сме се сдобили с него”. Трудовете на Брадли пораждат редица критики. Известни са неговите дискусии с Фердинанд Шилър, както и с неговия близък съратник, прагматистът Уилям Джеймс, които критикуват неговото разбиране за Абсолют, както и строгото разделяне на теоретическо от практическо и отричането на практическия интерес. Източници[редактиране | edit source] - Bradley, Francis. "Appearance and Reality". "Elibron classics", 2003, pp. 455-6, p. 136. - Rashdall, Hastings. "The Metaphysics of Mr. Bradley". "Oxford University Press", 1912, pp. 6-7, pp. 9-10. Външни препратки[редактиране | edit source] [1] "Appearance and Reality"